ASPECTE ACTUALE PRIVIND POLITICA INDUSTRIALĂ

ÎN UNIUNEA EUROPEANĂ EXTINSĂ

 

1. CONSIDERAŢII GENERALE

Competitivitatea – definită ca fiind capacitatea unei economii de a asigura, de o manieră durabilă, un nivel ridicat şi în continuă creştere de ocupare a forţei de muncă – reprezintă un punct focal al obiectivelor fixate de Uniunea Europeană cu prilejul summit-ului de la Lisabona (martie 2000).

Îndeplinirea acestor obiective este condiţionată de capacitatea Uniunii Europene de a-şi păstra şi dezvolta competitivitatea industriei. Interdependenţa industriei şi serviciilor nu poate fi ignorată, iar externalizarea progresivă a serviciilor pentru întreprinderi a redus importanţa aparentă a industriei manufacturiere.

Vitalitatea şi dinamismul industriei sunt esenţiale pentru ca Europa să poată menţine şi spori prosperitatea, fără a aduce prejudiciu ambiţiilor sociale, de protecţie a mediului, precum şi a celor pe plan internaţional.

Industria europeană este una modernă, obţinând rezultate competitive în multe privinţe. Cu toate acestea, ritmul lent al creşterii productivităţii constituie un factor de preocupare. În măsura în care Uniunea Europeană urmăreşte transpunerea în practică a politicilor industriale elaborate în anii ’90, ea va reuşi să beneficieze de potenţialul industrial de care dispune şi să progreseze în sensul îndeplinirii unor obiective mai ample.

Extinderea Uniunii Europene – realizată la 1 mai 2004 – constituie o importantă sursă de oportunităţi pentru industria statelor membre, ceea ce ar trebui să reprezinte o contribuţie pozitivă la sporirea competitivităţii industriale globale.

Creşterea competitivităţii industriei manufacturiere este o piesă importantă a strategiei Uniunii Europene în favoarea realizării unei dezvoltări durabile. Aceasta din urmă se bazează pe trei piloni: economic, social şi de protecţie a mediului. Pentru a înainta pe calea realizării obiectivului de durabilitate a dezvoltării, Uniunea Europeană trebuie să avanseze astfel încât să se păstreze echilibrul între cei trei piloni. Neglijarea unuia dintre aceştia ar putea compromite atingerea obiectivului global. Competitivitatea este, în consecinţă, un factor indispensabil reuşitei strategiei în favoarea unei dezvoltări durabile.

Dintre factorii-cheie ai competitivităţii industriale, pot fi menţionaţi:

· ansamblul de cunoştinţe

· inovarea 

· spiritul antreprenorial 

Europa trebuie să se situeze în zonele de vârf ale cunoaşterii. Cu diferite ocazii, s-a subliniat necesitatea intensificării eforturilor în domeniul educaţiei, formării profesionale şi cercetării, pentru a valorifica la maximum cunoştinţele care ar putea fi utile industriei. Trebuie dezvoltate noi tehnologii, printre care cea a informaţiilor şi comunicaţiilor (ICT), biotehnologia, nanotehnologia, împreună cu competenţele şi know-how–ul necesare utilizării lor.

Industria europeană trebuie să devină mai inovatoare. Fiecare sector, precum şi fiecare activitate trebuie să introducă şi să îmbunătăţească în permanenţă produsele şi serviciile. Trebuie stabilite condiţiile propice pentru stimularea unei inovări dinamice.

Europa trebuie să-şi întărească şi capacitatea sa antreprenorială, în sensul asumării riscurilor şi asigurării dezvoltării noilor întreprinderi. Analiştii economici apreciază că europenii sunt prea reticenţi în a-şi asuma un risc antreprenorial, se mulţumesc cu o creştere economică limitată în cadrul activităţii desfăşurate, fiind totodată reticenţi în a recunoaşte şi recompensa contribuţia socială a celor care îşi asumă riscuri.

Politica industrială este una orizontală şi vizează crearea condţiilor-cadru favorabile creşterii competitivităţii industriale. Instrumentele sale sunt cele ale politicii antreprenoriale şi urmăresc asigurarea condiţiilor care să permită antreprenorilor şi întreprinderilor să aibă iniţiative, să valorifice ideile lor şi să aibă profit.

Politica industrială trebuie să ţină cont de necesităţile şi de caracteristicile fiecărui sector. Se impune, în consecinţă, o aplicare diferenţiată, ţinând cont de specificitatea sectorului respectiv. Anumite produse, cum ar fi cele farmaceutice, cele chimice, sau automobilele sunt supuse unor reglementări sectoriale ce depind de caracteristicile lor intrinseci, sau de utilizarea lor.

Se poate constata deci că politica industrială îmbină o bază orizontală cu aplicaţii sectoriale.

Pentru ca politica industrială să facă faţă unor provocări în continuă schimbare, Comisia Europeană este chemată să întreprindă analize amănunţite şi să urmărească îndeaproape evoluţia competitivităţii în aceste sectoare. Aceste aşa-numite „controale de calitate” ar permite evaluarea pertinenţei măsurilor reţinute a fi adecvate. 

Politica industrială trebuie să vegheze şi la asigurarea faptului că şi alte politici contribuie sau pot contribui la creşterea competitivităţii industriei europene. În acest fel, domeniul său de acţiune este foarte vast, chiar dacă o serie de instrumente cu care operează sunt rezultatul altor politici. Competitivitatea industrială depinde de politici din domeniul concurenţei, al pieţei interne, cercetării şi dezvoltării, educaţiei, comerţului şi dezvoltării durabile.

Se impune deci ca ansamblul instrumentelor să fie echilibrat din punct de vedere al obiectivelor, luând în considerare consecinţele industriale. În aplicarea politicii industriale este necesară o metodă le lucru riguroasă pentru a maximiza interacţiunile dinamice între diversele politici.

Instrumente cum ar fi evaluarea de impact şi analiza cost-beneficiu sunt dezvoltate şi adaptate în practică pentru a asigura că intervenţiile politice sunt corelate nevoilor şi sunt fiabile din punct de vedere al rezultatelor.

Însăşi politica industrială trebuie să fie inovatoare, de exemplu în elaborarea unor noi instrumente de reglementare, mai puţin intruzive, centrate mai mult pe rezultate decât pe mijloacele de utilizat, care să permită industriei să-şi caute propriile soluţii tehnice motivându-i, în acelaşi timp, alegerea.

Consultarea publică are rolul de a promova înţelegerea cât mai cuprinzătoare a problematicilor şi a politicilor.

Metoda deschisă de coordonare, instaurată de Consiliul European de la Lisabona, oferă cadrul în care rezultatele politicilor naţionale ar putea fi examinate, utilizate şi îmbunătăţite.

 

2. PREOCUPĂRI EUROPENE PRIVIND POLITICA INDUSTRIALĂ

 

Principiile generale ale actualei politici industriale a Uniunii Europene au fost stabilite încă din 1990. Această abordare viza crearea unor condiţii-cadru care să permită întreprinderilor să-şi sporească competitivitatea compensând, daca este cazul, disfuncţionalităţile pieţei.

Într-un deceniu şi jumătate, contextul politic s-a modificat. Introducerea monedei unice a consolidat eficacitatea pieţei interne.

Începând cu anii ’90, diferite documente au precizat politica adoptată, în acest sens putând fi menţionate: Cartea Albă din 1993 cu privire la creşterea economică, ocuparea forţei de muncă şi competitivitate, care a subliniat importanţa IMM-urilor, infrastructurii şi a noilor tehnologii; în Comunicarea [COM(94) 319 final] intitulată „O politică de competitivitate industrială pentru Uniunea Europeană” accentul a fost pus pe investiţiile care nu sunt de natură materială şi pe cooperarea industrială; problema mondializării a fost abordată în Comunicarea [COM(98) 718 final], intitulată „Competitivitatea întreprinderilor europene în condiţiile mondializării – modalităţi de încurajare”; în Comunicarea [COM(2002) 262 final], intitulată „Productivitatea: cheie a competitivităţii economiilor şi întreprinderilor europene” se atrage atenţia cu privire la încetinirea creşterii productivităţii în Uniunea Europeană, ceea ce ar putea compromite obiectivul stabilit în anul 2000 cu ocazia summit-ului de la Lisabona de a face ca, până în 2010, Uniunea Europeană să devină „economia, bazată pe cunoaştere, cea mai competitivă şi dinamică din lume”.

La Consiliul European de la Göteborg, din anul 2001, a fost adoptată strategia Uniunii Europene în favoarea dezvoltării durabile, ce vizează urmărirea simultană a obiectivelor celor trei piloni – economic, social şi de mediu. Eficienţa aplicării strategiei impune coerenţa politicilor aferente diferiţilor piloni.

Importanţa competitivităţii şi nevoia de sinergie între politica industrială, cea de cercetare şi dezvoltare şi piaţa internă a fost subliniată şi la summit-ul de la Sevilla, din iunie 2002.

Politica industrială joacă un rol hotărâtor în atingerea obiectivelor de la Lisabona şi de la Göteborg.

Extinderea Uniunii Europene a adus cu sine importante modificări în peisajul industrial european şi a generat probleme specifice pentru industria statelor nou-aderate.

Dezvoltarea potenţialului de creştere economică a Uniunii Europene trebuie să fie o preocupare permanentă a politicii industriale. Trebuie consolidată baza industrială a Uniunii Europene prin intermediul unor politici specifice. O industrie performantă generează externalităţi pozitive pe ansamblul economiei, accentuând potenţialul de creştere şi soliditatea structurii economice, favorizând inovarea. Pe baza abordării orizontale vizând crearea unor condiţii-cadru adecvate, ar trebui identificate priorităţi, astfel încât să fie facilitată dezvoltarea unor domenii cu potenţial ridicat de creştere. 

2.1. Competitivitatea industriei din Uniunea Europeană 

Conform opiniei analiştilor, Europa are nevoie de o industrie concurenţială şi dinamică pentru a-şi menţine şi spori prosperitatea menţinând, în acelaşi timp, obiectivele sale sociale, internaţionale şi de protecţie a mediului.

În ultimii ani, s-au înregistrat schimbări importante în structura producţiei. Sectorul serviciilor a ajuns, de la nivelul de 52% din volumul total, în anul 1970, la 71%, în anul 2001. Industria manufacturieră, însă, a înregistrat o scădere – de la 30% la 18%, pentru aceeaşi perioadă. S-a creat, în mod eronat, impresia că industria manufacturieră nu ar mai avea de jucat un rol-cheie într-o economie bazată pe cunoaştere şi într-o societate a informaţiei.

S-a accentuat interdependenţa dintre sectorul serviciilor şi industria manufacturieră. Ansamblul serviciilor destinate întreprinderilor a reprezentat – în anul 2000 – 48,30% din PIB-ul Uniunii Europene – cu 15 membri la acea dată.

Aceste evoluţii sunt legate de calitatea şi de cantitatea cunoştinţelor pe care se bazează activităţile economice şi pe capacitatea economiei de a le transforma în aplicaţii tehnologice şi comerciale. Un rol hotărâtor îl joacă capitalul uman şi rata de acumulare a acestuia. Complexitatea crescândă a cunoştinţelor a condus la o diversificare a specializărilor industriei şi explică tendinţa de externalizare – în special a serviciilor legate de ICT şi a altor servicii înglobând o mare cantitate de cunoştinţe.

Competitivitatea industriei europene presupune calitatea şi eficacitatea serviciilor financiare, comerciale şi de transport. 

Analiştii constată că progresele ştiinţifice bazate pe cunoaştere influenţează noile produse numai dacă există o bază manufacturieră solidă şi eficientă pentru a le produce.

Majoritatea sectoarelor industriale europene au făcut, în condiţiile unei concurenţe crescânde pe plan mondial, eforturi considerabile pentru a adapta infrastructura producţiei la nivelul cerinţelor în continuă schimbare şi pentru a integra noi forme de organizare.

Cele mai recente cunoştinţe au intrat în circuitul a numeroase activităţi industriale datorită unor investiţii în domeniul echipamentelor şi al cercetării ştiinţifice. Sectoare cotate anterior ca înglobând pârghii tehnologice mai puţin semnificative utilizează acum procese novatoare, bazate pe o tehnologie avansată.

Acest proces a determinat creşterea nivelului de calificare necesar pentru ocuparea unui post, explicând sporirea cererii de mână de lucru calificată şi înalt calificată. Competitivitatea industriei va depinde tot mai mult de investiţia în capitalul uman şi este corelată cu creşterea continuă a duratei medii de formare profesională. 

Cheltuielile publice pentru educaţie şi formare profesională – prin raportare la PIB – chiar dacă ridicate, au scăzut de la 5,70% (1990) la 5% (2001), ceea ce este în contradicţie cu obiectivele de la Lisabona, care prevedeau „creşterea substanţială a investiţiilor, pe cap de locuitor, în resursele umane”. 

Nivelul investiţiilor private în educaţie permanentă şi formare profesională, precum şi în cercetarea ştiinţifică este net inferior celui din S.U.A. şi Japonia.

Investiţii importante în privinţa protecţiei mediului, a „tehnologiilor curate” şi proceselor ecologice de producţie au permis industriei europene să ţină cont de dimensiunea dezvoltării durabile, rupând legătura directă între producţie şi emisiile poluante.

Industria europeană a cunoscut, în a doua jumătate a anilor ’90, o intensă activitate constând în fuziuni şi noi achiziţii, datorată şi evoluţiilor de pe piaţa internă şi introducerii monedei unice.

Industria europeană va rămâne un element dominant în schimburile internaţionale. Prezenţa mai activă, pe piaţa mondială, a noilor parteneri comerciali a redus prezenţa Uniunii Europene în exporturile mondiale. 

Reducerea a fost de la 19,30% în perioada 1991-1995, la 18,40% în 2002. Balanţa comercială a bunurilor – care a înregistrat un excedent între 1 şi 2% din PIB în noua ani ai ultimului deceniu – şi creşterea ratei exporturilor de bunuri, raportată la PIB din Uniunea Europeană, confirmă o solidă poziţie concurenţială a industriei europene în comerţul mondial.

Pentru perioada 1996-2000, în Uniunea Europeană s-a înregistrat o rată de creştere a productivităţii în industria manufacturieră de 3,20%, faţă de 5,50% în S.U.A. Pentru ansamblul economiei europene, rata de creştere a productivităţii este inferioară celei din industria manufacturieră, ceea ce evidenţiază rezultatele mai slabe ale sectorului serviciilor.

Printre factorii care influenţează negativ performanţele Europei, Rapoartele Comisiei Europene privind competitivitatea şi creşterea productivităţii identifică o insuficientă activitate în domeniul inovaţiei şi o slabă răspândire a ICT.

În Uniunea Europeană nivelul cheltuielilor pentru ICT a crescut progresiv în ultimii ani , trecând de la 5,40% din PIB – în 1996 – la 7,10% în 2001. Cu toate acestea, rezultatele investiţiei în ICT întârzie să se materializeze în sporuri ale productivităţii.

Conform aprecierii analiştilor, rezultatele europene în materie de inovare rămân insuficiente. Uniunea, în ansamblu, prezintă o întârziere la majoritatea celor 17 indicatori de inovare. Dacă în anul 2000 investiţiile în cercetare s-au ridicat la 1,90% din PIB faţă de 2,70% în S.U.A. şi 3% în Japonia, nivelul lor rămâne totuşi prea redus.

Decalajul este şi mai mare dacă se consideră numai cercetarea finanţată de sectorul privat – sector care reprezintă 84% din decalajul existent între Uniunea Europeană şi S.U.A. Numărul de brevete europene de înaltă tehnologie este de 28 la un milion de locuitori.

Un alt indicator important îl constituie numărul de cercetători ştiinţifici. În Uniunea Europeană cercetătorii reprezintă 5,10% din populaţia activă, faţă de 7,40% în S.U.A. şi 8,90% în Japonia. Decalajul între Uniunea Europeană, S.U.A. şi Japonia se manifestă şi în ceea ce priveşte industria electronică şi cea a echipamentelor de birou. Analiştii observă că Uniunea Europeană tinde să se specializeze în industria de medie şi înaltă tehnologie, dar apreciază că poziţia sa trebuie întărită prin încurajarea unor tehnologii ca ICT, electronica, bio- şi nanotehnologia, ramuri în care mai sunt prezente încă decalaje faţă de principalii concurenţi.

Slaba creştere a productivităţii în Europa şi nivelul relativ scăzut al ocupării forţei de muncă pot fi corelate şi cu problemele structurale care persistă. Printre acestea se numără fragmentarea pieţei unor produse şi servicii. Există încă obstacole legate de mobilitatea geografică şi discrepanţe în ce priveşte pregătirea diverselor categorii de salariaţi.

IMM-urile reprezintă cheia de boltă a industriei europene. Acestea totalizează circa 2/3 din numărul locurilor de muncă şi generează mai mult de 60% din valoarea adăugată totală. IMM-urile stimulează dinamica concurenţială a economiei, obligând marile întreprinderi să-şi sporească eficacitatea şi să inoveze. Exporturile IMM-urilor reprezintă 13% din cifra lor de afaceri.

Noile modele organizaţionale, în care marile întreprinderi operează printr-o producţie la scară europeană şi prin reţele de subcontractări, au sporit rolul IMM-urilor. Ansamblul ICT permite marilor întreprinderi să gestioneze reţele foarte ramificate de furnizori care pot ajunge la sute de IMM-uri. Performanţele marilor întreprinderi depind din ce în ce mai mult de competitivitatea furnizorilor de mai mică anvergură, aceştia din urmă fiind tributari situaţiei economice a marilor lor parteneri.

Nucleele de inovare – a căror competitivitatea are o bază regională – sunt tot mai implicate în reţele internaţionale de cunoaştere, inovare şi producţie. Întreprinderile integrate în aceste nuclee, care sunt în majoritate IMM-uri, devin elementul dinamic al peisajului industrial european, precum şi o sursă de idei inovatoare. 

Anumite nuclee, cum ar fi cele din domeniul biotehnologiei din regiunile München şi Stockholm – unde întreprinderile participante provin, în general, din mediul universitar – sunt de anvergură mondială.

Reţele extinse de furnizori au întărit legăturile între sectoare ale economiei – aparent fără legături între ele – precum şi între diferite ţări şi regiuni din Uniunea Europeană.

Externalizarea sporită, proces angajat de marile întreprinderi, a creat noi perspective şi stimulări în favoarea unei activităţi independente.

2.2. Consecinţele extinderii Uniunii Europene pentru industrie

Statele care au aderat la 1 mai 2004 au depus eforturi considerabile pentru angajarea unor reforme structurale care să le permită atingerea unui nivel ridicat de stabilitate macroeconomică şi de integrare economică în Uniunea Europeană. La nivel macroeconomic, liberalizarea pieţelor şi privatizarea au fost însoţite de o semnificativă restructurare industrială.

Cele 10 state care au aderat la Uniunea Europeană şi-au modernizat mediul instituţional, juridic şi administrativ. Persistă însă diferenţe notabile între structurile industriei manufacturiere între statele nou-aderate şi cele făcând parte deja din Uniunea Europeană.

În cazul primelor, industria este mai puţin specializată şi este încă destul de concentrată pe sectoare cu slabă densitate tehnologică, cum ar fi industria alimentară, textilă, metalurgică şi de prelucrare a lemnului. Situaţia este însă în curs de schimbare, producţia orientându-se spre sectoare cu grad mai ridicat de complexitate. Deşi productivitatea muncii se situează sub valoarea de 50% din media Uniunii Europene, se constată creşterea ei. Cu o sporire a investiţiilor străine şi a transferurilor publice sub formă de asistenţă de preaderare, ansamblul ţărilor nou-aderate a beneficiat de importante transferuri de cunoştinţe tehnologice şi organizaţionale precum şi de asistenţă în domeniul instituţional. În anul 2001, fluxurile cumulate ale investiţiilor directe străine variau între 521 euro/locuitor în Slovacia şi 2 284 euro/locuitor în Cehia.

Pe de altă parte, în statele deja membre ale Uniunii Europene, industria a beneficiat din plin de extindere. Au existat condiţii mai bune pentru investiţii, posibilitatea de a accede la noi surse de mână de lucru înalt calificată şi relativ ieftină. Liberalizarea schimburilor de produse industriale în cadrul acordurilor europene şi implementarea acquis-ului comunitar au asigurat industriei din Uniunea Europeană o piaţă suplimentară de desfacere.

Chiar dacă industria statelor nou-aderate este în ansamblu pregătită să înfrunte concurenţa dintr-o Uniune extinsă, integrarea în ritm susţinut va determina totuşi apariţia unor probleme pe plan local. Va trebui, conform aprecierii analiştilor, să se continue restructurarea, în special în sectorul metalurgic, cu accent pe producţia de oţel – unde persistă probleme de supracapacitate.

În anumite domenii sau sectoare de activitate, costul conformării cu prevederile acquis-ului comunitar, în special cu legislaţia referitoare la mediu ar putea avea, pe termen scurt, repercusiuni negative asupra structurii costurilor întreprinderii.

Spiritul antreprenorial şi IMM-urile s-au dezvoltat încet în ţările nou-aderate. Absenţa know-how–ului managerial, organizaţional şi tehnologic, accesul dificil la finanţare, insuficienţa susţinere din partea autorităţilor publice şi dificultăţile de integrare în reţele de producţie deja constituite sunt doar câteva motive care explică situaţia de fapt.

Cu excepţia unor sectoare, cum ar fi cel textil, produsele industriale ale ţărilor care au aderat au beneficiat, după 1995, de un acces practic liber pe piaţa Uniunii Europene şi, în consecinţă, majoritatea adaptărilor necesare s-au produs deja.

Analiştii apreciază că extinderea oferă noi posibilităţi pentru o reorganizare concurenţială, tocmai datorită heterogenităţii structurilor salariale şi a competenţelor tehnologice dintr-o Uniune extinsă. În perioada de preaderare ţările, pe atunci candidate, au manifestat tendinţa de a se specializa în producţia cu costuri scăzute, fenomen care a permis pătrunderea în Europa a unor activităţi ce tindeau să fie transferate în alte părţi.

Numeroase întreprinderi au integrat structuri similare din noile state, bazându-se pe competenţe şi tehnologii locale.

Provocarea pentru statele nou-aderate este de a dezvolta aceste competenţe, precum şi cadrul instituţional şi antreprenorial, ceea ce va îmbunătăţi posibilităţile întreprinderilor locale de a se integra în reţelele internaţionale de producţie. Politica industrială trebuie să stimuleze şi să faciliteze aceste activităţi pentru a pune în valoare întreg potenţialul de convergenţă al noilor state membre. Instrumentele de politică industrială trebuie aplicate astfel încât să se ţină cont de necesităţile acestor noi membri.

2.3. Principalele provocări pentru politica industrială 

într-o Uniune extinsă

O primă provocare o constituie mondializarea, care în 1990 se manifesta mai mult sub formă politică, iar acum este recunoscută ca unul din principalii factori de evoluţie a societăţilor şi sistemelor economice contemporane. Comisia Europeană a analizat impactul mondializării asupra competitivităţii în Uniunea Europeană, identificând posibilităţile pe care le oferă, provocările pe care le ridică şi răspunsurile strategice pe care le impune.

Participarea la economia mondială de piaţă oferă noi pieţe pentru produsele şi serviciile din Uniunea Europeană, întreprinderile europene vânzând o parte importantă a producţiei lor pe pieţele internaţionale. Aceasta însă sporeşte concurenţa la import şi poate duce la o delocalizare a activităţilor productive către o ţară unde costul factorilor de producţie este mai scăzut. Cunoaşterea joacă un rol esenţial pentru a ajuta industria să se adapteze presiunilor create de mondializare. Trebuie, conform părerii unanim exprimate, promovată inovarea, menţinut, dezvoltat şi atras capitalul uman de înaltă calificare pentru ca Uniunea să păstreze pe teritoriul ei activităţi cu valoare adăugată crescută şi bazate pe cunoaştere. Analiştii apreciază că este importantă sporirea atractivităţii Uniunii Europene ca loc de desfăşurare a procesului productiv. Într-o economie aparţinând din ce în ce mai mult de o reţea, constituirea unor nuclee de inovare reprezintă o prioritate.

Într-o lume tot mai integrată, instabilitatea se poate răspândi mai repede – poate fi amintită izbucnirea crizelor financiare, cu un adevărat efect de domino. Mondializarea impune deci ca politica industrială să răspundă rapid la evenimentele neprevăzute. Deşi mondializarea reclamă o convergenţă sporită privind reglementarea, diferenţele de abordare dintre Uniunea Europeană şi principalii săi concurenţi economici fac acest lucru dificil de realizat.

Mondializarea a fost însoţită şi întărită de evoluţia tehnologică, manifestându-se cel mai evident în domeniul ICT – o tehnologie polivalentă. Această tehnologie, prin toate ramurile sale, poate permite sporirea productivităţii ansamblului sectoarelor şi influenţa concepţia, producţia, distribuţia şi comercializarea majorităţii serviciilor şi produselor. Tot această tehnologie a contribuit şi la apariţia unor noi forme de organizare, cum ar fi externalizarea şi strânsa corelare între industrie şi servicii. Influenţele ICT se răsfrâng dincolo de domeniul direct de acţiune.

Combinarea ICT cu noile tehnici manageriale şi organizaţionale, precum şi existenţa unei mâini de lucru calificate, pot sta la baza unei importante îmbunătăţiri a competitivităţii.

O provocare la care Uniunea Europeană trebuie să răspundă este asigurarea generalizării şi utilizării eficiente a ICT în toate sectoarele, inclusiv în cele considerate ca fiind tradiţionale.

Evoluţia tehnologică nu se limitează la dezvoltarea ICT, în acest sens putând fi menţionate bio şi nanotehnologia, tehnologiile „curate”, cu mare potenţial de sporire a competitivităţii industriale.

2.4. Factori care influenţează competitivitatea şi creşterea economică

Conducătorii de întreprinderi motivaţi, dispuşi să-şi asume riscuri creează, prin acţiunile lor, locuri de muncă. Esenţială este permanenta creare de noi întreprinderi şi dezvoltarea celor deja existente, mai ales în perioada de progres tehnologic rapid, pentru a răspunde oportunităţilor oferite de piaţă.

Cunoaşterea este ingredientul de bază al activităţii de inovare, aceasta din urmă fiind rezultatul unor procese complexe şi interactive.

În Comunicarea [COM(2002) 499 final] se subliniază faptul că Uniunea Europeană alocă cercetării mai puţine fonduri decât principalii săi concurenţi. Sistemul de inovare în Uniunea Europeană are, conform aprecierii analiştilor, o capacitate insuficientă de a transforma noile cunoştinţe în produse, servicii şi procese noi sau îmbunătăţite, creatoare de valori.

Cerinţele mereu crescânde în materie de protecţie a mediului reprezintă o consecinţă a creşterii nivelului de trai material în Europa, de creştere a calităţii muncii, a responsabilităţii sociale a întreprinderilor, de protecţie a consumatorilor şi sănătăţii publice.

Politicile industriale trebuie să permită un just echilibru, între diferitele cerinţe, astfel încât obiectivele de la Lisabona şi Göteborg să fie îndeplinite. O creştere economică puternică asigură resursele necesare pentru a răspunde cerinţelor de mediu şi celor sociale în continuă creştere, mai ales în condiţiile în care îmbătrânirea populaţiei europene creează probleme sociale suplimentare.

Anumite probleme nu pot fi rezolvate decât într-un cadru instituţional global.

Printre atu-urile de care dispune Europa şi care pot determina creşterea economică şi sporirea competitivităţii, pot fi menţionate:

· un mediu politic şi macroeconomic stabil, într-un stat de drept, în care întreprinderile să-şi poată planifica viitoarele acţiuni;

· o piaţă internă structurată;

· un înalt nivel de coeziune socială;

· mână de lucru calificată;

· educaţie permanentă şi formare profesională continuă;

· practica dialogului, la toate nivelurile, între partenerii sociali pentru asigurarea modernizării, în conformitate cu preocupările angajaţilor şi angajatorilor;

· servicii de interes general care contribuie la competitivitatea sectoarelor de furnizare şi utilizare a serviciilor;

· industrii energetice, de transport şi reţele de telecomunicaţii foarte dezvoltate.

Atât OECD, cât şi Comisia Europeană au evidenţiat rolul decisiv al inovaţiei şi al spiritului antreprenorial ca principale motoare ale creşterii economice.

Mediul antreprenorial trebuie să fie favorabil creării şi dezvoltării întreprinderilor. Antreprenoriatul este un obiectiv transversal care, ca şi politica de inovaţie, presupune un efort concentrat în mai multe domenii politice cum ar fi educaţia, piaţa internă, serviciile financiare, formarea profesională sau fiscalitatea. Promovarea unui mediu favorabil creării şi dezvoltării noilor întreprinderi face obiectul Cartei europene a micilor întreprinderi, adoptată la Consiliul European de la Feira (iunie 2000).

Summit-ul mondial de la Johannesburg (2002)a reafirmat necesitatea ca industria din Uniunea Europeană să asigure o structură mai durabilă a producţiei.

Uniunea Europeană trebuie să perfecţioneze şi să întărească politica sa de producţie durabilă pentru a-şi onora angajamentele asumate la Johannesburg. Conform opiniei analiştilor, elementele fundamentale ale unei asemenea politici ar putea cuprinde următoarele:

· încurajarea unei mai extinse adoptări a experienţelor pozitive vizând îmbunătăţirea ecoeficacităţii exploatării resurselor şi accentuării utilizării energiei refolosibile;

· promovarea unei industrii viabile de reciclaj;

· aplicarea unei abordări de ciclu de viaţă în politica de produse, integrată prin norme de produs, care respectă protecţia mediului;

· încurajarea dezvoltării şi răspândirea tehnologiilor curate, prin eliminarea barierelor din calea aplicării lor;

· extinderea utilizării unor sisteme de management de mediu, care să ţină cont de particularităţile IMM-urilor şi să promoveze responsabilitatea întreprinderilor.

Promovarea unei structuri durabile de producţie industrială implică şi dezvoltarea capacităţii de a gestiona şi anticipa schimbările în organizarea muncii.

Acţiunea dirijată spre verigile slabe ale sistemului permite sporirea eficacităţii politicii industriale. Punctele vulnerabile pot fi: slabe şi ineficiente legături între cercetarea industrială şi baza ştiinţifică, regimul proprietăţii intelectuale care nu stimulează utilizarea comercială a rezultatelor cercetării publice, accesul dificil al IMM-urilor la noile tehnologii, sau lipsa finanţării în anumite stadii ale ciclului de viaţă a întreprinderii.

Pot fi dispuse patru mari categorii de condiţii-cadru pertinente în privinţa politicii industriale:

· reglementările ce definesc cadrul general al pieţei (cadrul juridic pentru companii, principii de drept aplicabile contractelor, concurenţa pe piaţa internă, drept social, proprietatea intelectuală, fiscalitate şi dreptul muncii, dispoziţii în domeniul investiţiilor, al concurenţei şi politicii consumatorului);

· dispoziţiile care se referă la categorii de produse şi servicii specifice (reglementarea lansării pe piaţă a unor măsuri comerciale proprii numai anumitor produse, cum ar fi: tarifele vamale sau măsuri anti-dumping); reglementările sectoriale pot avea impact asupra competitivităţii din alte sectoare;

· instituţiile care permit pieţei să funcţioneze pot fi publice (justiţia, autorităţi din domeniul concurenţei etc.), semipublice sau private;

· condiţiile generale - al căror impact este mai greu de evaluat şi de influenţat pe termen scurt - cum ar fi cadrul macroeconomic, valorile sociale care influenţează spiritul antreprenorial sau stabilitatea politicilor unei ţări.

Analiştii apreciază că, în ultimul deceniu şi jumătate, industria europeană a înregistrat unele progrese semnificative în domeniul îmbunătăţirii condiţiilor-cadru. Realizarea pieţei interne a presupus reforme structurale necesare pentru a crea noi oportunităţi economice, a spori productivitatea şi a extinde pieţele întreprinderilor care vând sau cumpără produse sau servicii. S-au realizat progrese importante în liberalizarea pieţei telecomunicaţiilor, energiei, transporturilor şi în ceea ce priveşte îmbunătăţirea competitivităţii industriilor utilizatoare.

Specialiştii din domeniul economic apreciază însă că progresele realizate în unele domenii rămân insuficiente. Barierele reglementare şi obstacolele tehnice, de natură comercială sau cele privind dreptul de funcţionare în anumite sectoare împiedică buna funcţionare a pieţei interne. Pieţe financiare mai vaste, mai eficiente şi integrate ar influenţa pozitiv mediul financiar al întreprinderilor. Disparităţile în fiscalitatea indirectă pot antrena distorsiuni în comerţul interior şi pot duce la fragmentarea pieţei bunurilor şi serviciilor. Complexitatea regimurilor fiscale naţionale creează obstacole în calea activităţii transfrontaliere şi a obţinerii beneficiilor pieţei interne.

În documentul de lucru [SEC(2002) 771], se defineşte politica de întreprindere ca fiind o politică ce „trebuie să ia în considerare ansamblul mediului în care întreprinderea îşi desfăşoară activitatea, pentru a-i permite acesteia să se dezvolte”. Documentul se constituie ca un program de lucru pentru perioada 2000-2005 în privinţa politicii de întreprindere. Politica industrială poate fi deci definită ca fiind aplicarea instrumentelor de politică a întreprinderii în sectorul industrial.

Eforturile de a stabili abordări vizând îmbunătăţirea mediului în care întreprinderile îşi desfăşoară activitatea s-au concentrat pe două direcţii:

1. La nivelul Uniunii Europene s-au stabilit noi abordări de reglementare, pentru a uşura desfăşurarea activităţii întreprinderilor. 

Comisia Europeană a lansat, în iunie 2002, un plan de acţiune intitulat „Simplificarea şi îmbunătăţirea mediului de reglementare", în conformitate cu concluziile summit-ului de la Lisabona.

2. În domeniile care ţin, în principal, de competenţa statelor membre, Uniunea Europeană a elaborat noi abordări, cu scopul de a măsura şi compara impactul anumitor condiţii-cadru asupra competitivităţii; această abordare a fost denumită, în urma summit-ului de la Lisabona, metoda deschisă de coordonare. 

Un alt aspect aflat în atenţia forurilor europene se referă la responsabilitatea socială a întreprinderilor.

Uniunea Europeană trebuie să vegheze la păstrarea unui just echilibru între măsurile adoptate în contul diverselor politici. La fel trebuie să acţioneze şi statele membre.

Nu există o soluţie unică pentru stabilirea şi păstrarea echilibrului. Cu toate acestea, Uniunea Europeană a început punerea la punct a mai multor instrumente adaptate fiecărui caz în parte. Printre aspectele ce trebuie avute în vedere pot fi menţionate:

· o combinaţie de instrumente politice adecvate poate contribui la concilierea unor obiective de politică aparent opuse;

· noile abordări privind aplicarea reglementărilor, precum şi întărirea lor pot contribui la asigurarea unor armonizări a reglementărilor la nivel mondial.

Un domeniu cum este cel reprezentat de justiţie şi afaceri interne ar trebui să aibă un impact pozitiv asupra competitivităţii şi spiritului antreprenorial, ţinând cont de aspectele legate de migraţia forţei de muncă.

Anumite instrumente ale politicii industriale ar putea să trebuiască să fie adaptate pentru a răspunde eficient necesităţilor specifice noilor state membre. Acestea au aderat la principiile Cartei europene a micilor întreprinderi, ca bază a acţiunii politice în materie de antreprenoriat. Eficacitatea politicilor Uniunii Europene în materie de competitivitate depinde, în parte, de capacitatea lor de a îmbunătăţi guvernarea globală. În anumite domenii, cum ar fi politica în aria concurenţei, s-au înregistrat progrese importante.

Politica Uniunii Europene, continuând pe linia îndeplinirii obiectivelor legitime de politică publică, trebuie să vizeze stabilirea unor cadre internaţionale care să asigure faptul că angajamentele sunt luate pe o bază mai largă. Negocierile în curs, în cadrul Agendei de la Doha, vor permite Uniunii Europene să asigure contribuţii importante la dezbatere.

Dialogul între autorităţile de reglementare din Uniunea Europeană şi omologii lor din terţe ţări poate juca un rol util pe calea armonizării reglementărilor la nivel mondial, în timp ce dialogul între reprezentanţii mediului de afaceri poate stimula în asigurarea unui mediu de afaceri mai simplu şi mai transparent, favorabil comerţului şi investiţiilor.

Uniunea Europeană trebuie să relanseze, conform opiniei analiştilor, iniţiativa vizând extinderea abordărilor privind reglementarea, la ţările din imediata sa vecinătate, dincolo de frontierele Uniunii Europene extinse.

Stabilirea, până în anul 2010, a unei zone de liber schimb euro-mediteranean, precum şi acordurile de stabilizare şi asociere cu statele din Balcanii occidentali, apropierea de Rusia şi de alte ţări din Europa de Est, reprezintă perspective promiţătoare.

Un alt obiectiv orizontal îl reprezintă acţiunea politică vizând asigurarea liberei circulaţii a produselor industriale, dar aplicarea acestui obiectiv depinde de caracteristici sectoriale – de exemplu, produsele industriei farmaceutice sau de automobile, care sunt supuse unor reglementări speciale. În consecinţă, o politică orizontală se aplică diferit în funcţie de sector. Analog, măsurile de susţinere a cercetării sunt dictate de priorităţi tematice. Din acest motiv, politica industrială asociază în mod necesar, o bază orizontală şi o aplicaţie sectorială.

Evaluarea măsurii în care utilizarea instrumentelor politice este adecvată poate fi realizată prin analize aprofundate şi o permanentă monitorizare a situaţiei privind competitivitatea în diferite sectoare.

Aplicarea cerinţelor politice, ţinând cont de caracteristicile particulare ale diferitelor sectoare, nu reprezintă o fragmentare a politicii industriale, apreciază analiştii. Dimpotrivă, se impune o viziune globală care va asigura corelarea aplicării politicii industriale într-un anumit sector, cu interesele altui sector.

Abordările dintr-un anumit sector pot completa arsenalul de instrumente de politică industrială şi pot servi de model în alte sectoare cu nevoi similare.

Au reprezentat un succes iniţiativele menite să evidenţieze provocările la adresa competitivităţii în diverse sectoare. Aceste iniţiative cuprind revizuirea legislaţiei farmaceutice şi a grupului de medicamente G10, raportul STAR 21 rezultat din iniţiativa ACARE sau planul de acţiune privind biotehnologia şi ştiinţele referitoare la formele vii.

Documentul de lucru privind impactul extinderii asupra industriei, [SEC(2003) 234], se concentrează pe gradul efectiv de pregătire a întreprinderilor din statele membre, evaluând consecinţele extinderii şi instrumentele politice disponibile. De-a lungul perioadei de integrare economică ce a precedat extinderea, statele – pe atunci candidate – au beneficiat de investiţii mai numeroase, de o creştere mai ridicată a productivităţii şi de o alocare mai eficientă a resurselor. Aceste state au beneficiat de importante transferuri tehnologice şi financiare din partea Uniunii Europene. Industria Uniunii Europene a avut de câştigat de pe urma noilor posibilităţi de schimb şi de investiţii.

Sectorul întreprinderilor este un motor şi un liant în Uniunea extinsă. Chiar dacă noile state sunt conştiente că vor fi confruntate cu o concurenţă mai dură pe piaţa lor internă, ele speră la un acces mai facil pe pieţele Uniunii Europene, la o sporită transparenţă în domeniul practicilor şi experienţelor întreprinderilor, într-un acces la fluxurile investiţiilor străine directe şi la condiţii concurenţiale pentru achiziţia de bunuri de capital şi a noilor elemente ICT.

Integrarea unor ţări ale căror structuri industriale prezintă încă discrepanţe importante implică inevitabil riscuri, întrucât întreprinderile din statele recent aderate prezintă unele slăbiciuni.

În ciuda eforturilor depuse pentru întărirea cadrului juridic în care trebuie să opereze întreprinderile, analiştii apreciază că trebuie acţionat mai energic pentru punerea în aplicare a măsurilor legislative.

Extinderea aduce cu sine importante oportunităţi pentru întreprinderile tuturor statelor membre. Dar, pentru a profita de aceste perspective şi pentru a minimiza riscurile, politica industrială a Uniunii Europene va trebui să ţină cont de caracteristicile şi necesităţile specifice sectorului industrial din ţara respectivă.

În statele nou-aderate s-au depus, în faza de preaderare, eforturi însemnate pentru a asigura stabilitatea macroeconomică, liberalizarea pieţelor şi crearea unui climat favorabil investiţiilor. Noile state membre au atras un volum însemnat de investiţii străine care au contribuit la restructurarea întreprinderilor lor. Se aşteaptă ca extinderea să ducă la creşterea PIB cu 1,5 – 2% în fiecare an.

Reformele economice au fost însoţite de măsuri vizând dezvoltarea cadrului juridic al activităţilor comerciale, în special în domeniul dreptului de proprietate, al condiţiilor de acces şi retragere de pe piaţă sau al dreptului privind concurenţa. În noile state membre s-a manifestat şi al doilea val de reforme care priveşte, mai ales, piaţa muncii şi piaţa financiară. 

În Comunicarea [COM(2004) 274 final] se subliniază provocările pe care industria manufacturieră din Uniunea Europeană le are de înfruntat, având în vedere procesul de dezindustrializare.

Din analizele întreprinse de Comisia Europeană rezultă faptul că nu există o dovadă a faptului că are loc un proces generalizat de dezindustrializare. Industria europeană însă cunoaşte un proces de mutaţii structurale care trebuie încurajat, în special prin intermediul politicilor care facilitează utilizarea cunoştinţelor. Rămân preocupante performanţele slabe ale Europei, în special în domeniul productivităţii, cercetării şi inovării. Acesta este coroborat cu faptul că delocalizarea activităţii industriale pare a nu se mai cantona la sectoarele tradiţionale, cu nivel ridicat al utilizării mâinii de lucru, ci se observă şi în sectoarele intermediare, puncte forte tradiţionale ale industriei europene şi chiar în sectoare de înaltă tehnologie, unde există indicii de delocalizare a anumitor activităţi de cercetare. India şi China sunt marile beneficiare ale acestor mutaţii. Internaţionalizarea economiei oferă însă oportunităţi industriei europene, cu condiţia ca politica industrială să susţină evoluţiile pozitive.

În viziunea Comisiei Europene se impun trei tipuri de acţiuni pentru a sprijini mutaţiile structurale:

1. Uniunea Europeană trebuie să-şi continue eforturile în vederea unei mai bune legiferări şi crearea unui cadru legislativ mai favorabil pentru industrie. Astfel, în cadrul procedurii integrate de evaluare de impact, va trebui aprofundată evaluarea dimensiunii „competitivitate”;

2. Trebuie exploatate toate sinergiile existente între diferitele politici comunitare cu impact asupra competitivităţii industriei. Trebuie înlăturate, conform opiniei analiştilor, obstacolele fiscale încă existente. Politicile de coeziune şi în special politicile regionale, precum şi cea de ocupare a forţei de muncă pot contribui activ la susţinerea procesului de mutaţii structurale, favorizând dezvoltarea şi răspândirea cunoştinţelor. Dimensiunea internaţională a politicii industriale trebuie dezvoltată pentru a permite accesul întreprinderilor comunitare la pieţele din terţe ţări şi pentru a „exporta” abordările pozitive privind reglementarea în cadrul pieţei interne.

3. Uniunea trebuie să dezvolte în continuare dimensiunea sectorială a politicii industriale. Trebuie analizată eficacitatea la nivelul sectoarelor a instrumentelor cu caracter orizontal, pentru a evalua pertinenţa lor şi propune, după caz, adaptările adecvate.

În Comunicarea [COM(2004) 274 final] este analizată şi amploarea riscului de dezindustrializare. Însăşi noţiunea de dezindustrializare acoperă o arie largă de fenomene, astfel încât se impune o analiză nuanţată.

Dezindustrializarea nu reprezintă însă o fatalitate. O mobilizare eficientă poate genera o spirală ascendentă a efectelor pozitive.

Uniunea Europeană este confruntată cu un intens proces de mutaţii structurale care intervin la diverse niveluri:

· la nivel macroeconomic - procesul de realocare a resurselor industriei manufacturiere către servicii continuă şi nu trebuie confundat cu un proces de dezindustrializare. Acest proces nu implică un declin al activităţii manufacturiere, dar reflectă modificări de natură structurală (natura cererii, modificări organizaţionale etc.).

· la nivelul sectorului manufacturier - concurenţa internaţională implică necesitatea continuării mutaţiilor către sectoarele cu conţinut tehnologic ridicat, aceasta fiind singura abordare ce va permite industriei europene să se adapteze noilor provocări.

· în cadrul sectoarelor - concurenţa în sectoarele cu densitate mare a mâinii de lucru (textile, încălţăminte, pielărie) presupune ca întreprinderile respective să inoveze în permanenţă, această strategie fiind singura de natură să limiteze riscurile de dezindustrializare în sectoarele sensibile la acest tip de concurenţă.

Diferitele măsuri şi iniţiative concrete au drept obiective:

· îmbunătăţirea cadrului de reglementare - are drept scop limitarea obligaţiilor întreprinderilor în vederea realizării obiectivelor urmărite prin reglementări;

· o mai bună valorificare a sinergiilor între diferite politici comunitare - ceea ce va îmbunătăţi impactul acestora asupra competitivităţii industriei, în special prin prisma dublei perspective a dezvoltării economiei bazate pe cunoaştere şi întărirea coeziunii Uniunii extinse. Aceste două obiective nu pot fi disociate: numai întărirea coeziunii Uniunii va asigura tranziţia necesară către o economie bazată pe cunoaştere.

· găsirea celei mai bune combinaţii de politici la nivel sectorial - va permite verificarea concretă a faptului că dispozitivul de politici industriale în Uniunea Europeană realizează obiectivele în termeni de întărire a competitivităţii industriale.

Noile state membre trebuie, mai mult decât celelalte, să facă faţă unor provocări majore pentru a realiza cu succes procesul de mutaţii structurale, cu toate progresele deja realizate în ultimul deceniu şi jumătate.

Priorităţile propuse vizează acţiunea la diferite niveluri ce condiţionează competitivitatea industriei, fiind deosebit de pertinente pentru noile state membre. O adecvată reglementare va permite ca o competitivitate încă fragilă să nu fie zdrobită prematur.

Provocările pe care extinderea Uniunii Europene le ridică vor putea fi cu succes abordate dacă vor fi utilizate adecvat toate oportunităţile pe care această extindere le oferă.

O politică industrială adaptată necesităţilor va contribui la aducerea industriei din Uniunea Europeană extinsă în situaţia dorită de a contribui în mod decisiv la îndeplinirea obiectivelor stabilite de summit-ul de la Lisabona.

